
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595





Р Е Ш Е Н И Е  
№ РП-555-19-02

Днес, 15.01.2020 г., в град София, Комисията за противодействие на корупцията и за отнемане на незаконно придобитото имущество, в състав:

Председател: Сотир Цацаров
Заместник - председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-555/08.07.2019г.,
Сигналът е насочен против Таня Г. Пенева – общински съветник за мандат 2011-2015 г. в Общински съвет С.
По същество твърденията в сигнала са, че Таня Г. Пенева, в качеството си на общински съветник в Общински съвет С за мандат 2011-2015 г. е упражнявала правомощия по отношение на „*********“ ООД – С. Един от управителите на дружеството е Г. П. Г. – син на Таня Г. Пенева. Изложени са твърдения за нередности, относно начина на придобиване от „*********“ ООД на кухнята на бившия стол на Строително-монтажния комбинат в град С. 
Твърди се, че в резултат на оказано влияние от страна на Таня Г. Пенева, „*********“ ООД се разраства и се налага на пазара на социални услуги, организирайки социална трапезария по програми на Министерството на труда и социалната политика. В тази връзка са описани и случаи на разпространяване на некачествена храна и нередности, свързани с даването на закуски и обеди в училищата.
Изложени са съмнения във връзка с обществените поръчки с храненето на пациентите в болничните заведения, с храненето в социалните институции и с прането на бельото в болничните заведения в Област С.

Към сигнала са приложени следните доказателства: Писмо с вх. № ЦУ01/32398 от 23.12.2019 г. на КПКОНПИ, сведения, протокол изх. № 6447/09.05.2019 г. от Комисията за провеждане на процедура за пряко договаряне без предварително обявление за възлагане на обществена поръчка, Решение № 2291/14.02.2019 г. на изпълнителния директор на ИА на ВКВПД, писмо изх. № ККИПЕ-953-22/221/18.07.2019 г., писмо от АП-Б. № 919/2019 г., жалба, постановление на ОП-С. № 803/19 г., жалба, постановление на РП-С. № 3307/18 г., постановление на ОП-С.№ 803/19 г., жалба, постановление на РП-С. № 3307/18 г., писмо, писмо от АДФИ № 94-Р-29/2018, писмо, писмо от ОП-С. № 2961/18, сигнали, възражение, писмо от МЗ № ИАМН-96-00-182019 г., доклади, протоколи, заявления и др.
При проверката относно допустимостта на сигнала се установи, че същият не отговаря на изискванията на чл. 48, ал.1, т.3 от ЗПКОНПИ – не са посочени конкретни данни за твърдяното нарушение на ЗПКОНПИ – упражнени от Таня Г. Пенева правомощия по служба в частен интерес-неин или на свързано с нея лице по смисъла на §1, т.15 от ДР на ЗПКОНПИ.
В тази връзка, при спазване на процедурата по чл. 30, ал. 2 от АПК, на сигналоподателя е изпратено писмо за отстраняване на констатираните нередовности, но същите не са отстранени в указания срок.
В получения отговор, вх. № ЦУ01-31281/ 05.12.2019 г. на КПКОНПИ, са посочени твърдения, идентични с тези в първоначалния сигнал с приложени същите доказателства.
Служебно е направена справка в НБД „Население“, Търговски регистър и в интернет страницата на Община С.
След като обсъди събраните в хода на административното производство доказателства, Комисията установи следното от фактическа страна:
Таня Г. Пенева е избрана за общински съветник в Общински съвет – С. за мандат 2011-2015 г., видно от Решение № 465-МИ/25.10.2011 г. на Общинска избирателна комисия – С.. Подала е декларации по чл.12, т.1 и т.2 от ЗПУКИ (отм.) на 14.11.2011 г.
„*********“ ООД е с управители и съдружници Г. П. Г., С. П. Д. и П. И. П., считано от 14.02.2008 г. Основната дейност на дружеството е изхранването на ученици в учебните заведения на територията на всички общини в област С., социални трапезарии и изхранване на пациенти, приети на болнично лечение. 
Видно от направена справка в НБД „Население“ Таня Г. Пенева е майка на Г. П. Г.
Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл. 2 от ЗПУКИ (отм.), респ. чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2 от ЗПУКИ (отм.), респ.  чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет – С. за периода 2011-2015 г., Таня Пенева е лице, заемало публична длъжност по смисъла на чл. 3, т. 9 от ЗПУКИ (отм.). Съгласно разпоредбата на чл.6, ал.1, т.32 от ЗПКОНПИ, общинският съветник е лице, заемащо висша публична длъжност, поради което, компетентна да се произнесе относно наличието или липсата на конфликт на интереси по отношение на него е КПКОНПИ. 
Съгласно разпоредбата на чл.33, ал.1 от ЗМСМА, общинският съветник има право да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета, да отправя питания към кмета. 
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
Съгласно легалното определение в §1, т. 1 от ДР на ЗПУКИ(отм.), респ. §1 т. 15 от ДР на ЗПКОНПИ, „свързани лица“ са съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и по сватовство - до втора степен включително; физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
	Видно от направена справка в НБД „Население“ се установи, че  Таня Г. Пенева е майка на Г. П. Г., което обуславя свързаност помежду им по смисъла на §1, т. 1 от ДР на ЗПУКИ (отм.), респ.  §1, т. 15, б. „а“ от ДР на ЗПКОНПИ.
	По преписката е приложено постановление за отказ да се образува досъдебно производство изх. № 1842/19 г. на Окръжна прокуратура – С.
	Видно от същото, Окръжна прокуратура С. е извършила проверка по отношение на твърденията за оказвано влияние от страна на Таня Пенева, в качеството й на общински съветник, във връзка с участие на „*********“ ООД в процедури по ЗОП, свързани с общественото хранене и пране на територията на област С.
	Резултатите от проверката сочат, че липсват данни за извършени престъпления по служба.
	Съгласно разпоредбата на чл. 73 от ЗПКОНПИ, производството за установяване на конфликт на интереси се образува не по-късно от 3 години от извършване на нарушението. Дори и да се приеме, че в качеството си на общински съветник Таня Пенева би могла на наруши забраните на Глава II от ЗПУКИ (отм.) в периода 2011 – 2015г., то към датата на образуване на производството са изтекли повече от 3 години и на това основание, производството по сигнала за посочения период следва да бъде прекратено.

	Предвид изложеното, на основание чл. 27, ал. 2, т. 6 от АПК във вр. с чл. 73 и чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество 
	
РЕШИ:

 ПРЕКРАТЯВА производството по сигнал с рег. № ЦУ 01/С-555/08.07.2019г. против Таня Г. Пенева, ЕГН ********* – лице, заемало публична длъжност по смисъла на чл. 3, т. 3 от ЗПУКИ (отм.).
Препис от решението да се изпрати на Окръжна прокуратура – С., с оглед преценка за реализиране на правомощията по чл. 76, ал. 2 от ЗПКОНПИ.
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.

КОМИСИЯ:
Председател:……………………………………/Сотир Цацаров/

Заместник - председател:……………………./Антон Славчев/

Член:………………….……………................../Пламен Йоцов/

Член:……………………………….................../Силвия Къдрева/

